ประมวลข่าวทั่วไทยประจำวันที่   30  กรกฎาคม 2561
ประมวลข่าวทั่วไทยประจำวันที่   30  กรกฎาคม 2561  
  การเมือง/มั่นคง 
   นายกรัฐมนตรี ห่วงใยน้ำท่วมหลายพื้นที่ กำชับทุกจังหวัดบูรณาการช่วยเหลือเร่งด่วน พร้อมสั่งการดูแลคนไทยในประเทศอินโดนีเซีย หลังเกิดเหตุแผ่นดินไหว 
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี แสดงความเป็นห่วงพี่น้องประชาชนในพื้นที่ที่ประสบภัยน้ำท่วมอันเนื่องมาจากฝนตกหนักติดต่อกันหลายวัน โดยเบื้องต้นได้รับรายงานว่าบางจังหวัดมีน้ำท่วมสูง โดยเฉพาะภาคตะวันออกเฉียงเหนือ ทำให้เป็นอุปสรรคต่อการสัญจร บ้านเรือนและพื้นที่การเกษตรได้รับความเสียหาย จึงกำชับผู้ว่าราชการจังหวัดผ่านกระทรวงมหาดไทยให้บูรณาการทุกหน่วยงานในพื้นที่เร่งให้ความช่วยเหลือผู้ประสบภัยและสำรวจความเสียหายเพื่อชดเชยเยียวยาประชาชนต่อไป พร้อมฝากเตือนประชาชนให้ติดตามข่าวสารภัยพิบัติอย่างระมัดระวัง โดยขอให้ติดตามข่าวจากทางราชการ ไม่หลงเชื่อข่าวลือที่ส่งต่อกันทางโซเชียลมีเดีย เพราะอาจเกิดความตื่นตระหนกได้ เช่นกรณีที่ระบุว่า จังหวัดสกลนครเกิดน้ำท่วมรุนแรงที่สุดในรอบ 20 ปี 
 นอกจากนี้ นายกรัฐมนตรี ได้รับทราบข่าวเหตุแผ่นดินไหวที่เกาะลอมบอก ประเทศอินโดนีเซียแล้ว โดยห่วงใยคนไทยที่เดินทางไปท่องเที่ยวและติดอยู่ที่ในพื้นที่ ซึ่งล่าสุดได้รับรายงานว่า เอกอัครราชทูตไทย และผู้ช่วยทูตทหารทั้ง 3 เหล่าทัพได้เดินทางเข้าพื้นที่เกาะลอมบอก เพื่อร่วมประชุมกับทางการอินโดนีเซียแล้ว ขณะนี้ทุกฝ่ายไม่ว่าจะเป็นเจ้าหน้าที่รัฐ หรือภาคเอกชนไทยที่ไปลงทุนในอินโดนีเซียได้พยายามให้ความช่วยเหลือนักท่องเที่ยวไทยอย่างเต็มที่ โดยได้จัดหาอาหารและที่พักไว้จำนวนหนึ่งระหว่างรอการนำตัวออกนอกพื้นที่
 อย่างไรก็ตาม กระทรวงการต่างประเทศและกระทรวงการท่องเที่ยวและกีฬา ย้ำว่า นักท่องเที่ยวไทยรวม 180 คน ซึ่งส่วนใหญ่เป็นวัยหนุ่มสาว ยังปลอดภัยดี และอยู่ในความดูแลของทหารไทยและมัคคุเทศก์ในพื้นที่ โดยสถานทูตไทยและสถานกงสุลกิตติมศักดิ์ ณ เมืองเดนปาซาร์ (บาหลี) ได้ติดต่อกับกลุ่มคนไทยอยู่ตลอด พร้อมกับประสานงานกับทางการอินโดนีเซียอย่างใกล้ชิด เพื่อหาทางให้ความช่วยเหลืออย่างเร่งด่วนต่อไป 
  กระทรวงคมนาคม จัดตั้งศูนย์ปฏิบัติการเฉพาะกิจ One Transport คมนาคม ป้องกันแก้ไขน้ำท่วมท่าอากาศยานสกลนคร  
 นายอาคม เติมพิทยาไพสิฐ รัฐมนตรีว่าการกระทรวงคมนาคม ลงพื้นที่จังหวัดสกลนคร เพื่อติดตามสถานการณ์น้ำท่วมในพื้นที่ภาคตะวันออกเฉียงเหนือ ที่อาจมีผลกระทบต่อ ท่าอากาศยานสกลนคร และเส้นทางคมนาคม ถนน และสะพาน พร้อมรับฟังบรรยายสรุปสถานการณ์ปัจจุบัน ที่ท่าอากาศยานสกลนคร โดยรัฐมนตรีว่าการกระทรวงคมนาคม ได้สั่งการให้กรมท่าอากาศยาน และหน่วยงานในสังกัดกระทรวงคมนาคม บูรณาการร่วมกัน โดยให้จัดตั้ง “ศูนย์ปฏิบัติการเฉพาะกิจ One Transport คมนาคม ป้องกันแก้ไขน้ำท่วมท่าอากาศยานสกลนคร” รายงานตรงต่อ “ศูนย์บัญชาการเหตุการณ์จังหวัดสกลนคร”
 นอกจากนี้ยังได้สั่งการให้กำหนดจุดที่จะติดตั้งเครื่องสูบน้ำในบริเวณท่าอากาศยานสกลนครในกรณีที่มีน้ำมากมระบายออกได้ช้า และให้ทำการสำรวจค่าระดับความสูงของ ทางวิ่ง ทางขับ และจุดอื่นที่สำคัญ เทียบกับค่าระดับของหนองหาร เพื่อการวางแผนบริหารจัดการเรื่องน้ำได้อย่างเป็นระบบครบวงจร อีกทั้งให้ขนส่งจังหวัดสกลนคร จัดเตรียมแผนรับมือ จัดหารถโดยสารรองรับการเดินทางของประชาชน ในกรณีเกิดวิกฤติน้ำท่วมสนามบินต่อไป
ซึ่งในเดือนกรกฎาคม2560 ที่ผ่านมา ประสบปัญหาน้ำท่วมภายในบริเวณสนามบิน และต้องปิดสนามบินชั่วคราว
 ทั้งนี้ในปี 2561 นี้ ภาพรวมปริมาณน้ำที่เข้าสนามบิน และบริเวณโดยรอบ ทั้งน้ำจากอ่างเก็บน้ำห้วยทรายขมิ้น ลำห้วยสมอ และน้ำจากเทือกเขาภูพาน น้อยกว่าครึ่ง เมื่อเทียบกับปีที่แล้ว และท่าอากาศยานสกลนคร ได้เตรียมการป้องกันปัญหาน้ำท่วม โดยการขุดลอกคลองคู่ขนานทางวิ่ง (Runway) ทั้ง 2 ข้างๆ ละ 800 เมตร รวมความยาว 1,600 เมตร และท่อเหลี่ยมลอดทางวิ่งอีก 2 จุด และตรวจวัดค่าระดับน้ำ ใกล้ๆ ทางวิ่ง และทางขับ (Taxiway) วันละ 7 ครั้ง ตั้งแต่วันที่ 27 ก.ค. อย่างต่อเนื่อง ปัจจุบัน 30 ก.ค. 61 พบว่า ระดับน้ำลดลงอย่างต่อเนื่อง น้ำสามารถระบายออกจากสนามบินได้อย่างสะดวก และหากในช่วง 1-2 วันนี้ คือ วันที่ 30-31 กรกฎาคม 2561 ปริมาณน้ำฝนเป็นไปตามฤดูกาล ตามที่กรมอุตุนิยมวิทยาได้คาดการณ์ไว้ ก็มั่นใจได้ว่าท่าอากาศยานสกลนครสามารถรับมือได้ น้ำจะไม่ท่วมเช่นปี 2560 
  รัฐมนตรีว่าการกระทรวงมหาดไทย ลงพื้นที่ตรวจเยี่ยมและให้กำลังใจประชาชนผู้ประสบภัยดินโคลนถล่ม อำเภอบ่อเกลือ จังหวัดน่าน  
 พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วยนายฉัตรชัย พรหมเลิศ ปลัดกระทรวงมหาดไทย และผู้บริหารระดับสูงของกระทรวงมหาดไทย ลงพื้นที่ตรวจเยี่ยมและให้กำลังใจประชาชนผู้ประสบภัยดินโคลนถล่ม ณ ศูนย์พักพิงชั่วคราวโรงเรียนบ้านสว้า  จังหวัดน่าน โดยมีนายไพศาล วิมลรัตน์ ผู้ว่าราชการจังหวัดน่าน และหัวหน้าส่วนราชการ ร่วมรายงานสถานการณ์ ทั้งนี้ พลเอก อนุพงษ์  มอบเงินช่วยเหลือแก่ครอบครัวผู้เสียชีวิต 8 ราย พร้อมมอบถุงยังชีพแก่ผู้ประสบภัย จำนวน 268 คน รวม 61 ครัวเรือน และเดินพบปะเยี่ยมเยียนให้กำลังใจประชาชนผู้ประสบภัยภายในศูนย์พักพิงฯ พร้อมกล่าวว่า สมเด็จพระเจ้าอยู่หัว มีพระราชกระแสให้ทุกหน่วยงาน ทุกคน ทุกฝ่าย ช่วยแก้ไขปัญหาให้ประชาชนให้หมดไปให้เร็วที่สุด พร้อมพระราชทานกำลังใจแก่ครอบครัวผู้เสียชีวิต และผู้ประสบภัยทุกคน  โดยรัฐบาลจะช่วยเหลือในการซ่อมแซมที่อยู่ที่อาศัยและชดเชยเยียวยาให้แก่ผู้ประสบภัยทุกราย พร้อมให้เจ้าหน้าที่ทั้งท้องถิ่นและท้องที่ดูแลประชาชนอย่างเต็มกำลังความสามารถ
 จากนั้นพลเอก อนุพงษ์ฯ และคณะลงพื้นที่บริเวณพื้นที่เกิดภัย ณ บ้านห้วยขาบ หมู่ 7 ตำบลบ่อเกลือเหนือ อำเภอบ่อเกลือ จังหวัดน่าน 
  ผอ.สสนก. ระบุ ยังคงมีการเฝ้าระวังสถานการณ์ตามแนวแม่น้ำโขงใกล้ชิด  
 นายสุทัศน์ วีสกุล ผู้อำนวยการสถาบันสารสนเทศทรัพยากรน้ำและการเกษตร หรือ สสนก. ระบุว่า ขณะนี้ ได้ร่วมกับศูนย์ป้องกันและบรรเทาสาธารณภัย กองทัพภาคที่ 2 เฝ้าระวังสถานการณ์น้ำท่วมตามแนวแม่น้ำโขงอย่างใกล้ชิด หลังพบว่า หลายพื้นที่ระดับน้ำเพิ่มสูงขึ้น จากปริมาณฝนที่ตกหนักต่อเนื่อง และปริมาณน้ำจากเขื่อนเซเปียน เซน้ำน้อยแตก โดยเฉพาะที่จังหวัดอุบลราชธานี มุกดาหาร และนครพนม รวมถึงแนวริมน้ำก่ำ ที่น้ำล้นจากหนองหาร จังหวัดสกลนคร โดยขอให้ประชาชนในพื้นที่สังเกตระดับน้ำตลอดแนวแม่น้ำโขง แม้บางจังหวัด เช่น หนองคาย จะยังมีระดับน้ำไม่สูง แต่จากนี้ จะมีมวลน้ำจากเชียงของ สปป.ลาว และเชียงคาน จังหวัดเลย ไหลลงมาเติม หากปริมาณฝนในพื้นที่ตกเกินกว่า 100 มิลลิเมตร มิสเตอร์เตือนภัย กรมป้องกันและบรรเทาสาธารณภัย จะแจ้งเตือนให้อพยพทันที
 ผู้อำนวยการ สสนก. กล่าวด้วยว่า ปริมาณฝนในประเทศไทย ยังตกต่อเนื่องจนถึงวันที่ 31 กรกฎาคม จากนั้นจะลดลง เพราะหย่อมความกดอากาศต่ำ จะเคลื่อนเข้าสู่จีนตอนใต้ ออกจากประเทศไทยไป ทำให้ฝนในภาคอื่นๆ ลดลง ยกเว้นภาคตะวันออก โดยเฉพาะ จังหวัดจันทบุรีและตราด ที่ยังรับผลโดยตรง 
เศรษฐกิจ/ท่องเที่ยว
 กนอ.เตรียมแผนรับมืออุทกภัย 55 นิคมฯทั่วประเทศ พร้อมเฝ้าระวัง 3 นิคมฯ เสริมคันดิน – ประตูกั้นน้ำ  
 นายอัฐพล จิรวัฒน์จรรยา รักษาการผู้ว่าการการนิคมอุตสาหกรรมแห่งประเทศไทย หรือ กนอ. กล่าวว่า จากคาดการณ์ปริมาณน้ำฝนในปีนี้จะมากกว่าปกติ โดยเฉพาะในเดือนสิงหาคม ถึงเดือนตุลาคม จะมากกว่าค่าเฉลี่ยประมาณร้อยละ 10 ดังนั้น เพื่อเป็นการเตรียมความพร้อมในการรับมือกับปัญหาน้ำท่วมที่อาจเกิดขึ้น กนอ. จึงได้กำชับให้นิคมอุตสาหกรรมทั่วประเทศทั้ง 55 แห่ง เตรียมพร้อมเกาะติดสถานการณ์อย่างต่อเนื่องและให้ยกระดับแผนปฏิบัติการตอบโต้ภาวะฉุกเฉินเพื่อป้องกันอุทกภัยของแต่ละนิคมฯ พร้อมทั้งให้เฝ้าระวังดำเนินการตามมาตรการภาวะฉุกเฉินอย่างเคร่งครัด เพื่อสร้างความเชื่อมั่นให้กับนักลงทุนทั้งชาวไทย และต่างชาติ รวมถึงชุมชนรอบนิคมฯ โดยได้เตรียมความพร้อมในการป้องกันน้ำท่วมเฝ้าระวังและติดตามข้อมูลสถานการณ์น้ำอย่างใกล้ชิด นอกจากนี้ยังได้สั่งการให้ทุกพื้นที่นิคมอุตสาหกรรม ตรวจสอบทั้งในด้านเทคนิคและกายภาพอย่างสม่ำเสมอ และเตรียมความพร้อมในส่วนอุปกรณ์ให้เพียงพอ รวมทั้งความพร้อมของเขื่อนติดตั้งเร็ว
 สำหรับการเตรียมความพร้อมแผนป้องกันน้ำท่วมของนิคมฯ ทั้ง 3 แห่งในจังหวัดพระนครศรีอยุธยา ได้แก่นิคมฯ บางปะอิน นิคมฯ บ้านหว้า และนิคมฯสหรัตนนคร ซึ่งถือเป็นพื้นที่ราบลุ่มเสี่ยงต่อการเกิดน้ำท่วมมากที่สุด กนอ. ได้ให้นิคมฯ ทั้ง 3 แห่ง ทำการตรวจสอบและเสริมความแข็งแรงของเขื่อนดินกั้นน้ำรอบนิคมอุตสาหกรรม ซึ่งมีความสูงเฉลี่ย 5.4 - 7.5 เมตร พร้อมทั้งให้จัดทำแผนบริหารจัดการน้ำร่วมกับกรมชลประทานอย่างใกล้ชิด แลกเปลี่ยนข้อมูลการระบายน้ำจากทั้ง 3 เขื่อน ได้แก่ เขื่อนเจ้าพระยา เขื่อนป่าสักชลสิทธิ์ และเขื่อนพระรามหก รวมทั้งการติดตามข่าวสารการบริหารจัดการน้ำ /การพยากรณ์อากาศเป็นประจำทุกวัน พร้อมกับจัดเจ้าหน้าที่เฝ้าระวัง ทำการสำรวจ ตรวจสอบ ซ่อมแซมและบำรุงรักษา ความมั่นคง แข็งแรง ของคันป้องกันน้ำท่วมนิคมฯ และตรวจสอบระดับน้ำ โดยรอบแนวถนนทางหลวงเพื่อสร้างความมั่นใจให้กับผู้ประกอบการในพื้นที่จังหวัดพระนครศรีอยุธยา
  กระทรวงวัฒนธรรม ดึงภาคท้องถิ่นจังหวัดกระบี่ร่วมเป็นเจ้าบ้านที่ดีต้อนรับนักท่องเที่ยวทั่วโลก 
 นายกฤษศญพงษ์  ศิริ ปลัดกระทรวงวัฒนธรรม  กล่าวภายหลังลงพื้นที่ติดตามการดำเนินโครงการการแสดงศิลปกรรมร่วมสมัยนานาชาติ Thailand Biennale, Krabi 2018 หาดหาดนพรัตน์ธารา เขาขนาบน้ำ และอุทยานแห่งชาติธารโบกขรณี จังหวัดกระบี่ ว่า สำนักงานศิลปวัฒนธรรมร่วมสมัย ลงพื้นที่เข้าไปยังชุมชนต่างๆ รอบพื้นที่แหล่งท่องเที่ยวของจังหวัดกระบี่ เพื่อสร้างการรับรู้และดึงการมีส่วนร่วมของคนท้องถิ่นเข้ามาเป็นจิตอาสาประชาสัมพันธ์การจัดงานและเป็นมัคคุเทศก์นำชมงานศิลปกรรมของศิลปินนานาชาติมากถึง 50 คนทั้งในเอเชีย ยุโรป สหรัฐอเมริกา และศิลปินชาวไทยที่จะมาจัดแสดงผลงานในพื้นที่ต่างๆ ล่าสุด ได้ทำการเปิดรับสมัครประชาชนในพื้นที่เข้ามาเป็นจิตอาสาร่วมกิจกรรมที่จะขึ้นระหว่างวันที่ 2 พฤศจิกายนปีนี้ไปจนถึงวันที่ 2 กุมภาพันธ์ปีหน้า พร้อมทั้งร่วมดูแลรักษาศิลปกรรมตลอด 4 เดือนของการจัดงานเบื้องต้นมีชุมชนคุณธรรมสนใจร่วมกิจกรรมแล้วจำนวน 20 ชุมชน
 สำหรับบริเวณพื้นที่หาดหาดนพรัตน์ธารา เขาขนาบน้ำและอุทยานแห่งชาติธารโบกขรณี จะจัดแสดงผลงานประติมากรรม รวมถึงผลงานศิลปะชั้นเยี่ยมของศิลปินชื่อดังจากหลายประเทศ เช่น ศิลปินจากอินเดีย เนปาล จีน ญี่ปุ่น มากกว่า 20 ชิ้นงานแต่ละพื้นที่กำหนดติดตั้งผลงานแล้วเสร็จภายในเดือนตุลาคม โดยหลังจากนี้จะเดินหน้าประชาสัมพันธ์การจัดงานทั่วพื้นที่จังหวัด รวมถึงระบบการคมนาคมทั้งสายการบิน รถโดยสาร เรือต่างๆ พร้อมทยอยติดตั้งศูนย์ข้อมูลและอำนวยความสะดวกนักท่องเที่ยว จัดทำของที่ระลึกเป็นสัญลักษณ์เมืองกระบี่ การจัดทำตลาดนัดศิลปะตั้งแต่ประติมากรรมปูดำ กลางเมืองกระบี่จนถึงตลาดสะพานเจ้าฟ้า รวมทั้งดึงภาคท้องถิ่นร่วมจัดริ้วขบวนเปิดงานและการแสดงที่ยิ่งใหญ่ตระการตาในวันที่ 2 พฤศจิกายนนี้ด้วย 
 ก.ทรัพย์ เร่งใช้งานวิจัยมาสำรวจและศึกษาพื้นที่ถ้ำหลวง ขุนน้ำนางนอนอย่างละเอียดในเชิงลึก   
 นายจงคล้าย วรพงศธร รองอธิบดีกรมอุทยานแห่งชาติสัตว์ป่าและพันธุ์พืช กล่าวว่า กรมอุทยานแห่งชาติสัตว์ป่าและพันธุ์พืช และสำนักงานกองทุนสนับสนุนการวิจัย (สกว.) เดินหน้าดึงงานวิจัยมาใช้สำรวจและฟื้นฟูถ้ำหลวง ขุนน้ำนางนอน อำเภอแม่สาย จังหวัดเชียงราย เป็นหนึ่งในแผนการพัฒนาและปรับปรุงอุทยานแห่งชาติทั่วประเทศเพื่อรองรับการท่องเที่ยวในอนาคต เนื่องจากในอดีตประเทศไทยไม่มีฐานข้อมูลโครงสร้างถ้ำหลวงนฯ จึงต้องใช้งานวิจัยมาสร้างฐานข้อมูลอย่างละเอียดและมีมาตรการรองรับความปลอดภัยของประชาชนและนักท่องเที่ยวที่จะเข้ามาในพื้นที่ เมื่อเปิดให้ท่องเที่ยวถ้ำหลวงฯอย่างเต็มรูปแบบภายหลังการฟื้นฟูแล้ว ทั้งนี้  สกว.จะใช้งานวิจัยแบบเร่งรัด หรือ Quick Win มาใช้พัฒนาอุทยานแห่งชาติ ใช้เวลาประมาณ 4 เดือนจะแล้วเสร็จ และสามารถนำงานวิจัยมาใช้ประโยชน์ได้จริง
 ขณะที่ นายทศพร นุชอนงค์ อธิบดีกรมทรัพยากรธรณี กล่าวว่า ที่ผ่านมายังไม่มีการศึกษาถ้ำหลวงฯในเชิงลึก และไม่มีข้อมูลทางวิชาการเพียงพอ โดยมีเพียงการศึกษาพื้นที่จากนักสำรวจถ้ำต่างประเทศ  ซึ่งยังไม่ละเอียดทั่วบริเวณถ้ำ แต่ศึกษาเพียงแค่ 3- 4 กิโลเมตรเท่านั้น ส่วนจุดอื่นๆ เช่น หาดพัทยา สามแยก เนินนมสาว และทรัพยากรธรณีสำคัญอื่นๆ จำเป็นต้องมีการศึกษาเชิงลึกอีกครั้ง โดยต้องรอระดับน้ำในถ้ำหลวงฯลดลงและแห้งลง 
 โฆษกกระทรวงการต่างประเทศ เปิดเผยไกด์ท้องถิ่นกำลังนำนักท่องเที่ยวคนไทยลงจากภูเขาไฟรินจานี มา 3 กลุ่ม   
 น.ส.บุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า เอกอัครราชทูตได้โทรศัพท์พูดคุยกับนักท่องเที่ยวชาวไทย ที่ติดอยู่บนภูเขาไฟรินจานี ในเกาะลอมบอก ประเทศอินโดนีเซีย ได้รับแจ้งว่า ไกด์ท้องถิ่นกำลังนำนักท่องเที่ยวคนไทยลงจากภูเขาไฟมา 3 กลุ่ม ประกอบด้วย กลุ่มแรกประมาณ 100 คน กลุ่มที่สอง 29 คน กลุ่มที่สาม มากกว่า 10 คน ซึ่งเอกอัครราชทูตและทีมกำลังเดินทางไปรอรับนักท่องเที่ยวไทยที่บริเวณตีนเขาเซมบาลุน ลาวัง ทั้งนี้จากการตรวจสอบกับเจ้าหน้าที่อุทยานภูเขาไฟรินจานี มีคนไทยที่ไปลงทะเบียนขึ้นอุทยานตั้งแต่วันที่ 27 กรกฎาคมที่ผ่านมา รวม 265 คน ขณะที่นักท่องเที่ยวไทยที่มาลงทะเบียนกับสถานทูตขณะนี้มีประมาณ 304 คน
 โฆษกกระทรวงการต่างประเทศ กล่าวอีกว่าภาพรวมทั้งนักท่องเที่ยวในพื้นที่และนอกพื้นที่ภูเขาไฟ กลุ่มที่น่าเป็นห่วงคือกลุ่มที่ติดอยู่ในพื้นที่ตรงทะเลสาบเพราะเป็นเส้นทางปิด ต้องเดินเท้าออกมาเท่านั้น แต่คนไทยทั้งหมดยังปลอดภัยดี ทั้งนี้กระทรวงการต่างประเทศและหน่วยงานที่เกี่ยวข้องในพื้นที่ประสานงานกันอย่างใกล้ชิดต่อเนื่องกับทางการอินโดนีเซีย ในการดูแลให้ความช่วยเหลือนักท่องเที่ยวไทยที่ประสบภัยอย่างเต็มที่ โดยทางการอินโดนีเซียก็ให้ความร่วมมือและช่วยเหลือคนไทยอย่างเต็มที่เช่นกัน 
สังคม
  กรมสวัสดิการและคุ้มครองแรงงาน ย้ำ นายจ้างห้ามให้ลูกจ้างทำงานล่วงเวลาและทำงานในวันหยุด เกิน 36 ชั่วโมงต่อสัปดาห์ ผิดกฎหมายคุ้มครองแรงงาน ฝ่าฝืนมีโทษทั้งจำและปรับ  
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน เปิดเผยว่า กฎหมายคุ้มครองแรงงาน กำหนดห้ามนายจ้างให้ลูกจ้างทำงานล่วงเวลาและทำงานในวันหยุด เว้นแต่กรณีที่มีความจำเป็นนายจ้างอาจให้ลูกจ้างทำงานล่วงเวลาและทำงานในวันหยุดได้ แต่ต้องได้รับความยินยอมจากลูกจ้างก่อนเป็นคราวๆ ไป นอกจากนี้ กฎหมายยังกำหนดห้ามนายจ้างให้ลูกจ้างทำงานล่วงเวลาและทำงานในวันหยุดรวมกันเกิน 36 ชั่วโมงต่อสัปดาห์ด้วย กรณีที่นายจ้างไม่ปฏิบัติตามกฎหมาย จะมีความผิดโดยมีโทษจำคุกไม่เกิน 6 เดือน ปรับไม่เกิน 1 แสนบาท หรือทั้งจำทั้งปรับ กรมสวัสดิการและคุ้มครองแรงงาน จึงขอให้นายจ้างปฏิบัติให้ถูกต้อง หากมีข้อสงสัยหรือสอบถามได้ที่ สำนักงานสวัสดิการและคุ้มครองแรงงานจังหวัดทุกจังหวัด หรือโทรศัพท์สายด่วน 1506 กด 3  
  อธิบดีกรมการจัดหางาน เปิดเผย ศปมผ. อนุมัติงบให้จัดซื้อเครื่องสแกนม่านตา วงเงิน 10 ล้าน 
นายอนุรักษ์ ทศรัตน์ อธิบดีกรมการจัดหางาน (กกจ.) กล่าวถึงความคืบหน้าในการจัดซื้อเครื่องสแกนม่านตา ที่ใช้ในการพิสูจน์อัตลักษณ์แรงงานประมง ว่า รัฐบาล มอบหมายให้กระทรวงแรงงาน โดยกรมการจัดหางาน ดำเนินการจัดซื้อจัดหาเครื่องสแกนม่านตา เพื่อพิสูจน์อัตลักษณ์บุคคลในกลุ่มแรงงานต่างด้าวกิจการประมง ซึ่งขณะนี้ได้รับแจ้งจากศูนย์บัญชาการแก้ไขปัญหาการทำการประมงผิดกฎหมาย (ศปมผ.) ว่าได้จัดสรรงบประมาณ 10 ล้านบาท ให้กรมการจัดหางานดำเนินการจัดซื้อจัดหาเครื่องสแกนม่านตา 100 เครื่อง ซึ่งเป็นราคาเดียวกับที่กรมเจ้าท่าเคยจัดซื้อมาก่อน อย่างไรก็ตาม การจัดซื้อจัดหาได้มีการทำหนังสือสอบถามไปยังกรมบัญชีกลางแล้วว่า หากจะต้องซื้อเครื่องสแกนม่านตาสเปกเดิม เพื่อเข้าถึงฐานข้อมูลเดิม จะสามารถซื้อโดยวิธีใด เนื่องจากระบบเดิมมีการเก็บข้อมูลอัตลักษณ์บุคคลเมื่อมีการสแกนม่านตา ข้อมูลจะถูกเก็บเข้าในระบบ หากจะอ่านข้อมูลต้องเข้ารหัสก่อน ซึ่งจะต้องใช้ซอฟแวร์ในการอ่านข้อมูล โดยใช้รหัสซึ่งจะต้องเสียค่าใช้จ่ายเพิ่มในการอ่านข้อมูลคนต่างด้าว ดังนั้น จะต้องดูรายละเอียดให้รอบคอบก่อนทั้งการจัดซื้อ และระบบต่างๆ ทั้งนี้ พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน ได้กำชับให้ปฏิบัติและดำเนินการให้ถูกต้องตามระเบียบของกฎหมาย